สวัสดีค่ะ คือตอนนี้ดิฉันอายุ 30 ปีแล้วค่ะ มีความรู้สึกวิตกกังวลกับร่างกายที่เริ่มมีอาการป่วย ทั้งๆที่ปรับพฤติกรรมการทานอาหารแล้ว แต่ยังคงท้องอืด จุกเสียด แน่นท้อง เหมือนอาหารไม่ย่อย คลื่นไส้ เวียนหัวบางครั้ง มีอาการท้องผูกร่วมด้วย ถ่ายอุจจาระไม่สุด เหมือนมีอาการอยากถ่ายตลอดเวลา บางครั้งเหมือนมีอะไรมาอุดกั้นที่รูทวาร ทำให้อุจจาระลีบ เล็กลง ลมและแก๊สในร่างกายเยอะมาก ต้องเรอหรือผายลมถึงจะดีขึ้นมาหน่อย ปัสสาวะตอนกลางคืนบ่อยมาก ประมาณ 10 นาที 1 ครั้ง (มีตอนกลางวันบ้างบางครั้ง) และเป็นกรดไหลย้อน มีอาการจุกแน่นที่คอ เรอเปรี้ยวบางครั้ง ต้องล้วงคอแล้วเรอออกถึงจะดีขึ้น มีอาการเจ็บหน้าอก กดแล้วรู้สึกเจ็บๆ เจ็บเวลาเอี้ยวตัว หรือลุกจากที่นอน (ไม่ทราบแน่ชัดว่าใช่กล้ามเนื้ออักเสบหรือเปล่า เป็นๆหายๆประมาณ 2 เดือนแล้ว) แต่ไม่มีอาการรู้สึกแสบร้อนกลางอก รู้สึกไม่สบายตัว ทำให้ต้องตื่นมาตอนกลางคืนเป็นประจำ หายใจไม่ค่อยสะดวก ทำให้นอนไม่หลับ พักผ่อนไม่เพียงพอ ตอนนี้นอนตอนเช้าประมาณ ตี 5 แล้วตื่นประมาณ 9 โมงเช้าเกือบทุกวันเลย แบบนี้จะเป็นอันตรายต่อร่างกายไหมคะ
สวัสดีค่ะ อาการท้องอืด จุกเสียด แน่นท้อง คลื่นไส้ เวียนศีรษะ เรอเปรี้ยวดังกล่าวมานั้น อาจจะเป็นกลุ่มอาการที่เข้าได้กับภาวะกรดไหลย้อนมากที่สุด สาเหตุอื่นๆเช่น กระเพาะอาหารอักเสบ มีแผลในกระเพาะอาหารหรือลำไส้เล็กส่วนต้น มีลำไส้แปรปรวนทำให้ท้องผูกหรือท้องเสียเด่น ปวดท้องบิดๆ เป็นมาเรื้อรัง หรือเกิดจากชนิดของอาหารที่รับประทานที่ก่อให้เกิดแก๊ซ การรับประทานอาหารที่เร็วเกินไปในแต่ละมื้อ หรืออาจเกิดจากกลุ่มเนื้องอกในกระเพาะอาหารในเบื้องต้น ควรจะหลีกเลี่ยงการรับประทานอาหารใดๆที่กระตุ้นให้มีอาการได้ ร่วมกับการไม่กินแล้วนอนทันที ควรนั่งหัวสูงไว้ก่อนอย่างน้อย 3 ชั่วโมง งดรับประทานอาหารมื้อใหญ่ๆ งดรับประทานอาหารรสจัด ของมัน ของทอด รับประทานอาหารให้ตรงเวลาหากยังมีอาการเป็นมากขึ้นเรื่อยๆ เรอเยอะ มีถ่ายดำ อาเจียนเป็นเลือด ถ่ายเป็นเลือด ปวดแน่นท้องมาก น้ำหนักลด รับประทานอาหารได้น้อยลง กลืนลำบากมากขึ้นเรื่อยๆ ซึ่งเป็นสัญญาณว่าอาจมีความผิดปกติที่เป็นรุนแรง ควรไปพบแพทย์เพื่อตรวจเพิ่มเติมต่อไป